Koloi e rinya bana ba bahlano
Bo-ramakoloi ba ema thabeng 2
Motlotlehi o re ‘o koalletsoe’1
MASERU – Bana ba bahlano ba hlokahetse kamor’a ho pheseloa ke koloi ba e-tsoa sekolong sebakeng sa Ha Khitione tikolohong ea Ha Mofoka, Koro-Koro.
Ketsahalong e ’ngoe moqhobi oa koloi o ile a hlokahala nakong eo koloi ea hae e neng e thulana sa lipheleu le e ’ngoe haufi le Bochabela 3, Khubetsoana bekeng e fetileng. E ne e ka ba ka hora ea bohlano mesong ha likoloi tsena li momana e ’ngoe e ba e hlaba hlohlolingoane ka thoko ho tsela. Mofu ke monna ea lilemo li 24 oa Leribe.
Sesosa sa kotsi, Ntlo-Kholo ea sepolesa e hlalositse e le ho se natse matšoao le melao ea tsela kaha ho hlahella ha moqhobi e mong a sa ka a khina koloi pele a kenella ’mila o moholo o tlohang khubung ea motse-moholo Maseru ho leba Leribe.
“E mong moqhobi o ikenetse feela ka tseleng, ’me a khahlana le koloi e ’ngoe eaba li se li nkana hona moo, moqhobi a ba a felloa ke bophelo,” ke Senior Inspector Masupha Masupha eo a hlalosa tsa ketsahalo.
Ke litlaleho tse 94 tsa likotsi tsa mebileng tse fihlileng mapoleseng, ’me tse fetileng ka maphelo a batho ba litaaso ke tse supileng bekeng e fetileng. Ke likoloi tse 131 tse senyehileng ha batho ba 21 ba lemetse likotsing tsena.
“Mafelong a beke e fetileng, re bone ha sephethe-phethe sa makoloi se okamela teropo ea Maseru, ’me baqhobi ba nyahlatsa makoloi a bona ka ’mileng ka lebaka la ho tsamaea ka thata, ba potlakela ho leba mabenkeleng. Re ba hlokomelisa ho ikobela matšoao a tsela ho qoba ho sitisa phallo e ntle ea sephethe-phethe le ho qoba ho baka likotsi. Mapolesa a tla bonahala ka bongata ho laola boemo bona,” a rialo Masupha.
Le nne le ba bolae batho bana lona baqhobi. Le tla ikarabella ka thata.
Hela lona baqhobi, le nne le ba bolae batho bana ba molimo, le tla ikarabella ka thata.